La Junta Directiva de la Federació Catalana de Rugby va reunir-se ahir de forma telemàtica per abordar la situació actual provocada per la crisi social, econòmica i sanitària derivada del Covid-19.

Amb les competicions esportives aturades des de la segona setmana de març i les previsions que es contemplen a tots els nivells, la Junta Directiva de la FCR va discutir ahir les decisions que cal prendre per resoldre la present temporada.

**Estudiant els documents presentats per la Comissió Mèdica i la Direcció Esportiva de la FCR i el pla de desescalament del confinament presentat pel Govern d’Espanya, la Federació Catalana de Rugby ha decidit posar punt i final a la temporada 2019/20.**

Recolzada en els citats documents, que conclouen que la represa de la competició és inviable amb unes garanties acceptables de seguretat i salut per als jugadors i jugadores, la FCR ha hagut de prendre aquesta decisió.

Així doncs, **totes les competicions organitzades per la FCR es donen per acabades a data d'11 de març del 2019, donant per definitives les classificacions existents en aquella data.**No es declararan campions en les competicions no finalitzades, i així constarà a la Memòria Esportiva de la temporada, que reflectirà tan sols la classificació final.

**Pel que fa als candidats a l’ascens a la Divisió d’Honor “B” estatal, que afecten als equips de la Divisió d’Honor Catalana masculina i femenina, la FCR resta a l’espera de la resolució que prengui la Federació Espanyola de Rugby**, i en el cas que es doni l’opció a pujar de categoria (ja sigui disputant uns playoffs o en el format que la FER estimi oportú), la FCR donarà les oportunitats als equips segons la classificació de la DHC masculina i femenina.

La Junta Directiva de la FCR creu fermament que la decisió presa és en benefici de tots els integrants de les competicions tot i que és conscient de la complexitat i dificultats que aquesta pot suposar per als diferents actors, i així ho traslladarà als representants dels clubs catalans en la reunió del proper dilluns 4 de maig a les 18h.

Expressar un cop més la ferma convicció de la Junta Directiva de la Federació Catalana de Rugby de protegir els interessos de jugadors, entrenadors, tècnics, àrbitres, aficionats i diferents participants del rugby català i emplaçar-nos a tots i totes a la propera temporada 2020/21, que esperem es pugui desenvolupar amb la normalitat i empenta que tots desitgem per poder gaudir, com sempre hem fet, del nostre esport.